NÕUKOGU OTSUS,

22. jaanuar 2007,

millega sätestatakse Montenegroga loodud Euroopa partnerluse põhimõtted, prioriteedid ja tingimused

(2007/49/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. märtsi 2004. aasta määrust (EÜ) nr 533/2004 partnerluse loomise kohta stabiliseerimis- ja assotsieerimisprotsessi raames, (1) eriti selle artiklit 2,

võttes arvesse komisjoni ettepanekut,

ning arvestades järgmist:

Määruses (EÜ) nr 533/2004 on märgitud, et Euroopa partnerluse järelmeetmed tagatakse stabiliseerimis- ja assotsieerimisprotsessi alusel kehtestatud mehhanismide raames ja eelkõige iga-aastaste eduaruannete abil.

Nõukogu võttis 14. juunil 2004 vastu esimese Euroopa partnerluse Serbia ja Montenegroga, kaasa arvatud Kosovoga, nagu see on määratletud ÜRO Julgeolekunõukogu resolutsioonis 1244. (2) Nõukogu otsustas 30. jaanuaril 2006 kõnealust Euroopa partnerlust ajakohastada. (3)

Seetõttu on asjakohane luua Montenegroga uus Euroopa partnerlus, tuginedes 2006. aasta jaanuaris vastu võetud Serbiat ja Montenegrot hõlmava Euroopa partnerluse Montenegroga seotud osadele, mida on ajakohastatud 2006. aasta eduaruande tulemusi arvestades ja millele on lisatud Montenegrot iseseisva riigina ees ootavaid väljakutseid käsitlevad prioriteedid.

ON TEINUD JÄRGMISE OTSUSE:

Artikkel 1

Vastavalt määruse (EÜ) nr 533/2004 artiklile 1 esitatakse käesoleva otsuse lisas, mis moodustab selle lahutamatu osa ning asendab otsuse 2006/56/EÜ lisa Montenegro osa, Montenegroga loodud Euroopa partnerluse põhimõtted, prioriteedid ja tingimused.

Artikkel 2

Montenegroga loodud Euroopa partnerluse rakendamist kontrollitakse stabiliseerimis- ja assotsieerimisprotsessi alusel kehtestatud mehhanismide kaudu ja eelkõige komisjoni esitatavate iga-aastaste eduaruannete abil.

Artikkel 3

Käesolev otsus jõustub kolmandal päeval pärast selle avaldamist Euroopa Liidu Teatajas.

(1) ELT L 86, 24.3.2004, lk 1. Määrust on viimati muudetud määrusega (EÜ) nr 269/2006 (ELT L 47, 17.2.2006, lk 7).

(2) Nõukogu otsus 2004/520/EÜ, 14. juuni 2004, millega sätestatakse Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu 10. juuni 1999. aasta resolutsioonis 1244, Euroopa partnerluse põhimõtted, prioriteedid ja tingimused (ELT L 227, 26.6.2004, lk 21).

(3) Nõukogu otsus 2006/56/EÜ, 30. jaanuar 2006, millega sätestatakse Serbia ja Montenegroga, kaasa arvatud Kosovo, nagu määratletud ÜRO Julgeolekunõukogu 10. juuni 1999. aasta resolutsioonis 1244, loodud Euroopa partnerluse põhimõtted, prioriteedid ja tingimused ning tunnistatakse kehtetuks otsus 2004/520/EÜ (ELT L 35, 7.2.2006, lk 32).

LISA

MONTENEGRO 2006. AASTA EUROOPA PARTNERLUS

1. SISSEJUHATUS

Euroopa Ülemkogu kiitis heaks Euroopa partnerluste kasutuselevõtmise vahendina, millega toetatakse Lääne-Balkani riikide Euroopa perspektiivi.

Euroopa Liidu Nõukogu võttis 30. jaanuaril 2006 vastu Euroopa partnerluse Serbia ja Montenegroga, sealhulgas Kosovo, nagu määratletud ÜRO Julgeolekunõukogu 10. juuni 1999. aasta resolutsioonis 1244. Pärast 21. mail toimunud referendumit kuulutas Montenegro 3. juunil 2006 välja iseseisvuse. Sellele järgnes ELi ja selle liikmesriikide poolne tunnustamine. Seetõttu on asjakohane võtta vastu ajakohastatud Euroopa partnerlus, mis on suunatud ainult Montenegrole. Sellise ajakohastatud partnerluse aluseks on eelmise, Serbiat ja Montenegrot (sealhulgas Kosovot) hõlmava Euroopa partnerluse Montenegroga seotud osad. Sellesse on lisatud aspektid, mis kajastavad Montenegro uusi pädevusi ja seda iseseisva riigina ees ootavaid väljakutseid.

Montenegro pädevad ametiasutused peaksid välja töötama kõnealuse Euroopa partnerluse prioriteete käsitleva kava koos ajakava ja konkreetsete meetmetega.

2. PÕHIMÕTTED

Stabiliseerimis- ja assotsieerimisprotsess jääb Lääne-Balkani riikide Euroopa-suunalise arengu raamistikuks kuni nende ühinemiseni tulevikus.

Kindlaksmääratud põhiprioriteedid on seotud Montenegro suutlikkusega täita 1993. aastal Kopenhaagenis toimunud Euroopa Ülemkogu kohtumisel kindlaks määratud kriteeriume ning stabiliseerimis- ja assotsieerimisprotsessi tingimusi, eelkõige tingimusi, mis on määratud kindlaks nõukogu 29. aprilli 1997. aasta järeldustes ja 21.–22. juuni 1999. aasta järeldustes, 24. novembril 2000. aasta Zagrebi tippkohtumise lõppdeklaratsioonis ja Thessaloniki arengukavas.

3. PRIORITEEDID

Euroopa partnerluses loetletud prioriteedid on valitud sellisel alusel, et Montenegrol oleks reaalselt võimalik neid järgmise paari aasta jooksul täita või nende puhul olulist edu saavutada. Eristatakse lühiajalisi prioriteete, mis tuleks täita ühe kuni kahe aasta jooksul, ja keskmise tähtajaga prioriteete, mis tuleks täita kolme kuni nelja aasta jooksul. Prioriteedid puudutavad nii õigusakte kui ka nende rakendamist.

Arvestades märkimisväärseid kulusid, mis kaasnevad ELi nõuete täitmisega ning nende nõuete keerukusega teatavates valdkondades, ei hõlma käesolev partnerlus praeguses etapis kõiki olulisi ülesandeid. Montenegro edusammudest lähtuvalt sisaldavad tulevased partnerlused lisaprioriteete.

Peamised lühiajalised prioriteedid on kindlaks määratud ja esitatud loetelu alguses. Peamiste prioriteetide esitamise järjekord ei näita nende tähtsuse järjekorda.

3.1. LÜHIAJALISED PRIORITEEDID

Peamised prioriteedid

— Tuleb vastu võtta laiapõhjalisel konsensusel põhinev uus põhiseadus, mis vastab Euroopa standarditele, eelkõige inimõiguste ja vähemuste õiguste, kohtusüsteemi, auditi ning kaitse- ja julgeoleku struktuuride valdkonnas.

— Tuleb lõpule viia iseseisvale riigile omase õigusliku ja institutsionaalse struktuuri loomine, ka tuleb alla kirjutada ja ratifitseerida need rahvusvahelised lepingud, milles osales Serbia ja Montenegro liitriik.

— Tuleb jätkata jõupingutusi avaliku halduse, sealhulgas avaliku teenistuse palgasüsteemi ümberkorraldamiseks, et tagada läbipaistev töölevõtmise kord, professionaalsus ja vastutus; jätkata eelkõige Euroopa integratsiooni struktuuride tugevdamist kõigil tasanditel (sealhulgas asjaomastes ministeeriumites ja parlamendis) ning tõhustada ELiga seotud küsimuste koordineerimise mehhanisme.

— Tuleb lõpule viia kohtusüsteemi ümberkorraldamise kavad; kõrvaldada parlamendi pädevusest töölevõtmine ja karjäärijuhtimine ning luua professionaalsetel ja objektiivsetel kriteeriumitel põhinevad läbipaistvad valiku- ja karjääriarendamise menetlused; ratsionaliseerida kohtusüsteem, moderniseerida kohtumenetlusi ja parandada haldust; rahastada kohtusüsteemi piisavalt ja jätkusuutlikult.

— Tuleb tõhustada organiseeritud kuritegevuse ja korruptsiooni vastast võitlust kõikidel tasanditel, sealhulgas luues tõhusad institutsionaalsed mehhanismid asutustevaheliseks koostööks ja tõhustades õiguskaitseasutuste operatiivsuutlikkust.

— Tuleb tugevdada parlamentaarset kontrolli kaitse- ja julgeolekustruktuuride üle.

— Tuleb jätkuvalt tagada täieulatuslik koostöö endise Jugoslaavia asjade rahvusvahelise kriminaalkohtuga.

— Tuleb suurendada stabiliseerimis- ja assotsieerimislepinguga võetud kohustustest tulenevate meetmete võtmise ja rakendamise suutlikkust; eelkõige tuleb parandada tolli suutlikkust kohaldada nõuetekohaselt päritolureegleid ja halduskoostöö meetodeid.

Poliitilised kriteeriumid

Demokraatia ja õigusriik

Valimised

— Vastavalt Demokraatlike Institutsioonide ja Inimõiguste Büroo (ODIHR) soovitustele tuleb depolitiseerida valimiste korraldamine, tõhustada valimiste toimimist, eelkõige seoses tulemuste teatamisega, kodifitseerida valimisseadustik, kehtestada meedias valimiskampaaniate kajastamise eeskirjad ning võtta vastu eeskirjad, mis tagavad parlamendikohtade jagamise läbipaistvuse vastavalt Euroopa standarditele, ning luua läbipaistev kampaaniate rahastamise raamistik.

Parlament

— Tuleb suurendada parlamendi üldist pädevust seadusandja ja kontrollijana, eelkõige hiljuti vastu võetud uue kodukorra kaudu.

— Tuleb suurendada parlamendi suutlikkust uutes pädevusvaldkondades.

— Tuleb tugevdada Euroopa integratsiooni komisjoni tegevust ning võimaldada talle asjakohast haldus- ja eksperttuge.

Avalik haldus

— Tuleb jätkata avaliku halduse depolitiseerimisprotsessi.

— Tuleb suurendada ombudsmani institutsiooni haldussuutlikkust ja tagada nõuetekohaste järelmeetmete võtmine vastavalt ombudsmani soovitustele.

— Tuleb jätkata detsentraliseerimisprotsessi rakendamist ja parandada omavalitsuste suutlikkust.

Kohtusüsteem

— Tuleb tagada kohtunike, prokuröride ja kohtu abipersonali kohustuslikku esialgset väljaõpet ja jätkukoolitust käsitlevate õigusaktide rakendamine ning jätkuvalt tuleb tugevdada kohtuametnike koolituskeskuse tegevust.

— Tuleb lõpule viia kohtusüsteemi ümberkorraldamise kavad; kaotada parlamendi kontroll töölevõtmise ning karjäärijuhtimise üle ja luua professionaalsetel ning objektiivsetel kriteeriumitel põhinevad läbipaistvad valiku- ja karjääriarendamise menetlused; ratsionaliseerida kohtusüsteem, moderniseerida kohtumenetlusi ja parandada haldust; rahastada kohtusüsteemi piisavalt ja jätkusuutlikult.

— Tuleb tagada prokuratuuri sõltumatuse ja tõhususe tugevdamine, sealhulgas seoses eelarveküsimustega; tugevdada organiseeritud kuritegevusega tegelevate prokuröride sõltumatust ning suurendada suutlikkust korruptsioonivastase võitluse valdkonnas.

— Tuleb suurendada justiitsministeeriumi suutlikkust rahvusvahelise õigusalase koostöö valdkonnas.

Korruptsioonivastane poliitika

— Tuleb muuta huvide konflikti käsitlevaid õigusakte ja rakendada neid ametnike võimalike huvide konflikte käsitlevate juhtumite vältimiseks.

— Tuleb tõhustada jõupingutusi korruptsioonivastase strateegia rakendamiseks, eelkõige asjakohaste finants- ja inimressursside pakkumise kaudu õiguskaitseasutustele, et tagada strateegia rakendamine.

— Tuleb välja töötada erakondi ja nende rahastamist käsitlevad õigusaktid ja neid täies ulatuses rakendada, tagades läbipaistvuse ja selguse.

Inimõigused ja vähemuste kaitse

— Tuleb tagada tõhusad mehhanismid rahvusvahelistest kokkulepetest tulenevate kohustuste täitmiseks, pidades eelkõige silmas Euroopa inimõiguste ja põhivabaduste kaitse konventsiooni ja Euroopa piinamise tõkestamist käsitlevat konventsiooni.

— Tuleb võtta kõikehõlmavaid ja läbipaistvaid meetmeid kõigi väidetavate halva kohtlemise juhtude suhtes; tugevdada sisekontrolliteenistusi, kes tegelevad õiguskaitsetöötajatega seotud halva kohtlemise juhtudega.

— Tuleb parandada vanglatingimusi, eelkõige selliste haavatavate rühmade puhul nagu alaealised õigusrikkujad ja psühhiaatrilist ravi vajavad isikud; tagada pikaajaliste kinnipeetavate ja organiseeritud kuritegevuse eest kinnipeetavate vanglatingimuste nõuetekohane järelevalve ning karistusasutuste personali täiendõpe ja erivajadustele vastavate võimaluste parandamine.

— Tuleb vastu võtta kõikehõlmavad diskrimineerimisvastased õigusaktid.

— Tuleb tagada avalikule teabele juurdepääsu seaduse rakendamine; jätkata Montenegro Raadio ja Televisiooni ümberkorraldamist avalik-õiguslikuks ringhäälinguorganisatsiooniks ja eraldada selleks vajalikud vahendid.

— Tuleb rakendada valitsusväliste organisatsioonide ja valitsusasutuste koostöö memorandumit.

— Tuleb jätkata vara tagastamist käsitlevate õigusaktide rakendamist.

— Vähemuste õiguste kaitseks tuleb pakkuda piisav raamistik, sealhulgas ka põhiseaduslikul tasandil; rakendada romide, sealhulgas põgenike integreerimise seisukohalt asjakohast strateegiat ja tegevuskava.

Piirkondlikud küsimused ja rahvusvahelised kohustused

— Jätkuvalt tuleb tugevdada piirkondlikku koostööd ja heanaaberlikke suhteid eesmärgiga edendada muu hulgas leppimist; rakendada naaberriikidega sõlmitud vabakaubanduslepinguid, eelkõige uue Kesk-Euroopa vabakaubanduslepingu raames; parandada piiriülest koostööd organiseeritud kuritegevuse, uimastiäri ja salakaubanduse vastase võitluse, õigusalase koostöö, piirikontrolli, keskkonna, transpordi ja energeetika valdkonnas.

— Tuleb tagada põgenike ja riigisiseselt ümber asustatud isikute õigustekaitse; tunnistada kehtetuks kõik diskrimineerivad sätted tööturu, omandiõiguse, õiguskaitsevahendite ja kodakondsuse valdkonnas; tagada takistamatu juurdepääs tervishoiuteenustele ja isiklike dokumentide kättesaadavus; tagada tegelik valikuõigus püsiva tagasipöördumise ning integreerumise vahel ja pakkuda integreerumise valinud isikutele vastavad tingimused.

— Organiseeritud kuritegevusega ja finantskuritegevusega, sealhulgas korruptsiooniga võitlemist käsitlevad riiklikud õigusaktid ja tavad tuleb viia vastavusse asjaomaste rahvusvaheliste standardite ja kokkulepetega asjaomaste rahvusvaheliste lepingute allakirjutamise ja ratifitseerimise kaudu Euroopa Nõukogu ja Ühinenud Rahvaste Organisatsiooni tasandil.

Majanduslikud kriteeriumid

— Tuleb säilitada makromajanduslik stabiilsus, jätkates vajalikku eelarve kohandamist ja stabiliseerimist.

— Tuleb arendada institutsionaalset ja analüütilist suutlikkust, mis on vajalik Euroopa Ühenduste Komisjoni talituste ette pandud majandus- ja fiskaalprogrammi koostamiseks ja rakendamiseks.

— Tuleb rakendada riiklike kulutuste haldamise süsteemi, eelkõige programmide eelarvete koostamise, keskmise perioodi eelarve koostamise ning tekkepõhise raamatupidamise elementide kasutuselevõtu abil.

— Kapitalieelarve, sealhulgas omavalitsuste kapitalikulud, tuleb täies mahus integreerida valitsemissektori eelarvesse.

— Tuleb jätkata riigiettevõtete ümberkorraldamise ja erastamise protsessi.

— Tuleb vastu võtta kindlustusjärelevalve seadus ja rakendada seda.

— Tuleb jätkata jõupingutusi tööjõu kohanemisvõime ja oskuste edendamiseks, kaasates kõnealusesse protsessi täies ulatuses ka tööandjad ja ametiühingud.

— Tuleb jätkata Montenegro kaubandusrežiimide vajalikku kohandamist, viies need vastavusse autonoomsete kaubandusmeetmete ning tulevase stabiliseerimis- ja assotsieerimislepinguga (SAA).

Euroopa standardid

Siseturg

Kaupade vaba liikumine

— Kaubandusele soodsate tingimuste loomiseks tuleb lõpule viia jõupingutused standardimise, turujärelevalve, sertifitseerimise, metroloogia, akrediteerimise ja vastavushindamise õigustiku ja institutsionaalse korra vastavusse viimiseks Euroopa Ühenduse acquis communautaire’iga; alustada Euroopa standardite rakendamist.

— Tuleb kehtestada sisemised konsultatsiooni- ja teavitamismehhanismid uutele tehnilistele eeskirjadele, mis käsitlevad kaubandusele mõju omavaid meetmeid enne nende vastuvõtmist.

— Tuleb luua aktiivse tarbija- ja tervisekaitse õigusraamistik ja haldussuutlikkus, mis vastab ELi tarbijakaitse ja tervisepoliitikale.

— Tuleb jätkata WTO eeskirjade ja kohustuste täitmiseks vajalikke reforme, et kiirendada ühinemist WTOga.

Toll ja maksustamine

— Tuleb jätkata tollialaste õigusaktide ja tolliprotseduuride viimist acquis’ga vastavusse; jätkata tolliasutuste moderniseerimist hea haldussuutlikkuse tagamiseks ning korruptsiooni, piiriülese kuritegevuse ja maksudest hoidumise vastu võitlemiseks.

— Tuleb muuta ja rakendada päritolureegleid käsitlevaid õigusakte, et oleks võimalik kasutusele võtta õiguslik alus ELi päritolureeglite kohaldamiseks autonoomsete kaubandusmeetmete suhtes, ja tagada, et ettevõtjad ja tolliametnikud saavad teavet ning koolitust.

— Tuleb jätkata maksualaste õigusaktide viimist acquis’ga vastavusse; tõhustada maksuseaduste rakendamist, keskendudes tulude kogumise parandamisele ja tulude kontrollimisele, et vähendada maksupettusi.

— Tuleb kohaldada äriühingute maksustamise käitumisjuhendi põhimõtteid ning tagada uute maksumeetmete vastavus neile.

Konkurents

— Tuleb luua konkurentsiamet ning anda piisavad vahendid, et amet saaks täielikult iseseisvalt toimida.

— Tuleb tugevdada riigiabi raamistikku ja suurendada läbipaistvust esimese sammuna riigiabi kontrollimise suunas vastavalt stabiliseerimis- ja assotsieerimislepingu nõuetele.

Riigihanked

— Tuleb rakendada ELi põhimõtetele vastavat tõhusat riigihankekorda, sealhulgas õiguskaitsevahendite osas; tagada menetluste täielik läbipaistvus lepingu maksumusest sõltumata ning välistada diskrimineerimine Montenegro ja ELi tarnijate vahel.

— Tuleb tagada riigihankeameti ning järelevalveasutuse loomine ja toimimine ning nimetatud asutuste haldussuutlikkuse parandamine; võimaldada riigihanke eeskirjade rakendamise eest vastutavates asutustes töötavale personalile asjakohast koolitust.

Intellektuaalomandiõigus

— Märkimisväärselt tuleb parandada intellektuaalomandi õiguste kaitse taset, eelkõige võttes vastu intellektuaalomandi õiguste kaitset käsitleva üldise õigusraamistiku, mis sisaldab ka tõhusaid jõustamissätteid, ning luues intellektuaalomandi õiguste ameti.

— Tuleb tugevdada kõnealuse valdkonna rakendamis- ja jõustamissuutlikkust, sealhulgas piirivalve, õiguskaitse- ja kohtuasutuste osas.

— Tuleb ametlikult kinnitada osalemine intellektuaalomandiõiguse valdkonna peamistes rahvusvahelistes kokkulepetes.

Finantsteenused

— Tuleb tugevdada finantsinstitutsioonide ning -turgude regulatiiv- ja järelevalveraamistikku ELi praeguste tavade kohaselt, eriti pangandussektoris.

— Tuleb tugevdada koostööd selliste välismaiste pankade päritoluriikide järelevalveasutustega, kellel on Montenegros suuri tütarettevõtteid, sealhulgas koostöölepingute sõlmimise kaudu.

Äriühinguõigus

— Tuleb tugevdada eelkõige finantsinstitutsioonide ja börsiettevõtete poolset finantsaruandluse nõuete jõustamist.

Tööhõive ja sotsiaalpoliitika

— Tuleb parandada töö- ja sotsiaalministeeriumi suutlikust poliitika väljakujundamise ja järelevalve valdkonnas, keskendudes noorte, naiste ja haavatavate rühmade tööturule integreerimisele; parandada Montenegro tööhõiveteenistuse rakendatud aktiivsete tööhõivemeetmete tulemusjuhtimist.

— Tuleb tugevdada tööinspektsiooni tööd töötervishoiu ja -ohutuse tagamiseks.

— Tuleb suurendada jõupingutusi koolisüsteemi ja elukestva õppe taseme tõstmiseks.

— Jätkuvalt tuleb parandada kõrghariduse kvaliteeti, tõhusust ja asjakohasust ning toetada kõrghariduse integreerumist Euroopa kõrgharidusruumi.

Valdkondlik poliitika

Tööstus ning väikesed ja keskmise suurusega ettevõtted

— Tuleb jätkata Euroopa väikeettevõtluse harta rakendamist.

— Tuleb tõhustada investeeringute edendamise agentuuri tegevust; parandada ettevõtjate huvide kaitsmise ja nõustamise võimalusi.

— Tuleb vastu võtta seadus litsentseerimise ühtlustamise ja kiirendamise ning lubade väljastamise süsteemi kohta, rakendada õigusakte tihedas koostöös kohalike omavalitsustega ning võtta vastu ja rakendada ettevõtlustõkete vähendamist käsitlev tegevuskava.

— Tuleb kiirendada VKEde riikliku tagatisfondi kasutuselevõttu ja rakendamist.

Põllumajandus ja kalandus

— Tuleb jätkuvalt tugevdada haldussuutlikkust põllumajandus- ja maaelu arengu poliitika kujundamisel ja rakendamisel.

— Tuleb võtta vastu toiduohutuse seadus, loomade heaolu seadus ja uus veterinaariaseadus ning tõhustada veterinaar- ja fütosanitaarteenistusi, sealhulgas kontrolli- ja laborivõimsust.

— Tuleb jätkata jõupingutusi õigusaktide viimiseks vastavusse ELi veterinaar- ja fütosanitaaria valdkonna acquis’ga, sealhulgas selleks, et luua integreeritud toiduohutuse süsteem, mille eesmärk on vältida kattumist ja suurendada toiduohutust; valmistada ette ELi nõuetele vastav veiste identifitseerimise ja registreerimise süsteem.

— Tuleb viia lõpule kalandusstrateegia koostamine ning parandada Montenegro suutlikkust viia ellu ELi standarditele (sealhulgas rahvusvahelist koostööd puudutavatele standarditele) vastavat kalanduspoliitikat.

— Tuleb tagada vastavalt nõukogu määrusele (EÜ) nr 510/2006 (1) ühenduses registreeritud geograafiliste tähiste ning päritolunimetuste kaitse.

Keskkond

— Tuleb jätkata Montenegro õigusaktide ühtlustamist ELi õigusaktide ja standarditega, eelkõige keskkonnakaitse raamõigusaktide osas; arendada vastu võetud õigusaktide rakendamise ja jõustamise haldussuutlikkust.

— Tuleb välja töötada üldine keskkonnakaitsestrateegia (vesi, jäätmed, õhk); võtta vastu maakasutuskava, säästva arengu strateegia ja valdkondlikud strateegiad (rannikuala integreeritud majandamine, bioloogiline mitmekesisus, kliimamuutused); tugevdada keskkonnajuhtimise haldussuutlikkust.

Transpordipoliitika

— Kooskõlas Euroopa ühtse õhuruumi lepingule allakirjutamisega võetud kohustustega tuleb jätkata lennundusalaste õigusaktide, sealhulgas lennuliikluse juhtimist käsitlevate õigusaktide vastavusse viimist acquis’ga.

— Tuleb tõhustada tsiviillennundusameti tegevust ja määrata ametisse sõltumatult tegutsev lennuõnnetusi uuriv ametiasutus, lennunavigatsiooniteenuste osutaja riiklik järelevalveasutus ning lennureisijate õiguste täitmise eest vastutav ametiasutus.

— Tuleb jätkata Kagu-Euroopa transpordi piirkondliku tuumikvõrgu väljaarendamist käsitleva vastastikuse mõistmise memorandumi rakendamist, sealhulgas koostööd Kagu-Euroopa transpordivaatlusvõrgu raames.

— Tuleb rakendada maanteetranspordi seadust (sealhulgas vastavate rakendusstruktuuride loomine); tagada piisavad vahendid transpordivaldkonna infrastruktuuri ja asutuste töös hoidmiseks.

Energeetika

— Tuleb ratifitseerida energiaühenduse leping ja jätkata selle raames võetud kohustuste täitmist.

— Tuleb koostada energeetika arengustrateegia ja energiatõhususe strateegia ning rakendada neid; tugevdada majandusministeeriumi haldussuutlikkust energeetika valdkonnas.

— Tuleb asutada tuumaohutuse ja kiirguskaitse valdkonna reguleeriv organ ning vastu võtta kõnealust valdkonda käsitlevad õigusaktid.

— Energiaturul tuleb tagada õiguskaitse ja läbipaistvus.

Infoühiskond ja meedia

— Tuleb edendada turul konkurentsi, tõhustades selleks telekommunikatsiooniameti tööd ja kohaldades asjaomaseid õigusakte, eelkõige kehtestades turul vajalikke konkurentsialaseid kaitsemeetmed.

— Tuleb parandada majandusministeeriumi haldussuutlikkust elektroonilise side valdkonnas; jätkata tariifide tasakaalustamist, vaadata üle sidumistariifidega seotud tingimused ja litsentsitasudega seotud küsimused.

— Tuleb tagada ringhäälingu tegevuse sõltumatus.

— Tuleb tagada Montenegro Raadio ja Televisiooni sujuv ümberkorraldamine avalik-õiguslikuks ringhäälinguorganisatsiooniks ja võimaldada piisavad vahendid selle tõhusa toimimise tagamiseks.

Finantskontroll

— Tuleb edasi arendada avaliku sektori sisefinantskontrolli strateegiat, seades lühikese ja keskmise tähtajaga eesmärke ning võttes kasutusele IT-tugisüsteemi; parandada siseauditeerimise mahtu.

— Tuleb jätkata riigikontrolli tegevuse tõhustamist ning anda riigikontrollile piisavad põhiseaduslikud tagatised.

Statistika

— Tuleb koguda ja avalikustada statistilisi andmeid vastavalt majandus-, kaubandus-, raha- ja finantsvaldkonna statistilistele nõuetele kooskõlas ELi kehtiva tavaga.

— Tuleb läbi vaadata ja vastu võtta statistika koostamise üldplaan eesmärgiga parandada statistika kvaliteeti ja laiendada selle ulatust; tõhustada põllumajandusstatistika koostamist ja töötlemist vastavalt ELi standarditele ja meetoditele; rakendada 2007. aasta HS nomenklatuuri.

Õigus, vabadus ja turvalisus

Viisad, piirikontroll, varjupaigaõigus ja ränne

— Seoses viisapoliitikaga tuleb arendada institutsionaalset suutlikkust ning ühtlustada viisapoliitika ELi viisapoliitikaga.

— Tuleb tugevdada integreeritud piiride haldamise põhimõtet ning tagada selle järjepidev rakendamine kõigi vastutavate ametiasutuste poolt, sealhulgas tsiviilkontroll.

— Tuleb vastu võtta varjupaigaseadus ja välja ehitada kavandatud vastuvõtukeskused varjupaigataotlejatele ja pagulastele.

Rahapesu

— Tuleb tagada rahapesuvastaste õigusaktide tõhus rakendamine ja kooskõlastamine ning tugevdada rahapesu andmebürood.

Uimastid

— Tuleb edasi arendada uimastite ja ebaseaduslikult üle piiri toimetamise vastase keskuse rahvusvahelise koostöö suutlikkust ning parandada analüüsivõimet muu hulgas uute andmebaaside kasutuselevõtu kaudu.

— Tuleb välja töötada ELi 2005.–2012. aasta uimastistrateegia ja ELi 2005.–2008. aasta uimastialase tegevuskavaga kooskõlas olev uimastite kuritarvitamise ja uimastiäri vastase võitluse riiklik strateegia ning käivitada uimasteid käsitlev üldsuse teadlikkust suurendav kampaania.

— Kasutusele tuleb võtta standardid, millega takistatakse keemiliste lähteainete ja muude keemiliste ainete kasutamist ebaseaduslikuks uimastite valmistamiseks.

— Tuleb parandada asjaomaste õiguskaitseorganite suutlikkust võidelda uimastite kuritarvitamise ja uimastiäri vastu.

Politsei

— Politsei professionaalset suutlikkust tuleb suurendada erialase koolituse, luuretegevuse ja riskianalüüsivahendite arendamise abil.

— Tagada tuleb politseiakadeemia nõuetekohane tegevus.

Võitlus organiseeritud kuritegevuse ja terrorismiga

— Tuleb kehtestada tõhusad institutsionaalsed mehhanismid asutustevaheliseks koostööks organiseeritud kuritegevuse vastase võitluse valdkonnas ning parandada politseiasutuste suutlikkust organiseeritud kuritegevuse vastases võitluses.

— Tuleb parandada suutlikkust kasutada uurimise erimeetodeid koos asjakohaste tagatistega ning tugevdada kriminaalluuret.

— Tuleb vastu võtta õigusaktid ja suurendada suutlikkust kriminaalsel teel saadud varade ja tulu konfiskeerimiseks.

— Tuleb tõhustada rahvusvahelist koostööd ja terrorismi ning organiseeritud kuritegevuse ennetamist ja selle vastast võitlust käsitlevate rahvusvaheliste konventsioonide rakendamist; tõhustada koostööd ja teabevahetust kõigi julgeolekuteenistuse harude vahel ning muude riikidega; takistada terroriaktide rahastamist ja ettevalmistamist.

Inimkaubandus

— Jätkuvalt tuleb tugevdada inimkaubanduse vastast võitlust, sealhulgas kannatanutele piisavat abi ja kaitset pakkudes.

Isikuandmete kaitse

— Tuleb vastu võtta isikuandmete kaitset käsitlevad õigusaktid ja luua andmekaitsega tegelev sõltumatu järelevalveasutus.

— Tuleb teha vajalikud sammud Europoliga koostöölepingu sõlmimise ettevalmistamiseks.

3.2. KESKMISE TÄHTAJAGA PRIORITEEDID

Poliitilised kriteeriumid

Demokraatia ja õigusriik

Põhiseaduslikud küsimused

— Euroopa standarditele vastavat uut põhiseadust tuleb rakendada täies ulatuses.

Valimised

— Valimiste korraldamisel tuleb jätkata kõrgetasemeliste standardite järgimist; jõustada läbipaistev kampaaniate rahastamise raamistik.

Parlament

— Tuleb jätkata parlamendi suutlikkuse suurendamist kõigis valdkondades, eelkõige seoses ELi acquis’ vastuvõtmisega.

Avalik haldus

— Tuleb jätkuvalt tugevdada Euroopaga integratsiooni üksusi asjakohastes ministeeriumites ning ELi küsimuste koordinatsioonimehhanisme, sealhulgas stabiliseerimis- ja assotsieerimislepingut ning ühinemiseelset abi rahastamisvahendit käsitlevates küsimustes.

— Tuleb välja töötada põhimõtted, menetlused ja haldussuutlikkus ELi abi detsentraliseeritud rakendussüsteemi loomiseks vastavalt ELi nõuetele.

— Tuleb jätkata personalijuhtimisega tegeleva asutuse tegevuse tõhustamist; tugevdada poliitiliste otsuste tegemise protsessi; jätkata detsentraliseerimisreformi rakendamist.

— Tuleb jätkata läbipaistva töölevõtmise, professionaalsuse ja vastutuse tugevdamist muu hulgas eetikakoodeksi ja suuniste abil.

— Tuleb jätkata relvajõudude ümberkorraldamist ja reformimist, sealhulgas vajaduse korral vähendada nende isikkoosseisu.

Kohtusüsteem

— Tuleb tagada kohtuametnike koolituskeskuse nõuetekohane toimimine; rakendada kohtusüsteemi IT-strateegia.

— Tuleb lõpule viia kohtureformi strateegilise raamistiku koostamine, reformikavade rakendamine, läbipaistvate töölevõtmis- ja karjäärijuhtimismenetluste rakendamine; jätkuvalt suurendada kohtusüsteemi ressursse.

— Jätkuvalt tuleb suurendada prokuratuuri tõhusust.

— Tuleb jätkata justiitsministeeriumi suutlikkuse suurendamist rahvusvahelise õigusalase koostöö valdkonnas.

Korruptsioonivastane poliitika

— Korruptsioonivastast võitlust ja ennetustööd tuleb jätkata sihikindlalt kõigil tasandeil ning eraldada korruptsiooni ennetamisele ja tõkestamisele rohkem vahendeid; tagada ÜRO korruptsioonivastase võitluse konventsiooni ja asjaomaste Euroopa Nõukogu konventsioonide täielik täitmine.

— Tuleb kehtestada riigi ja rahvusvaheliste, sealhulgas ELi rahaliste vahenditega seotud võimalike pettusejuhtumite ja muude rikkumiste tuvastamise, menetlemise ja järelmeetmete tõhus kord.

Inimõigused ja rahvusvähemuste kaitse

— Tuleb rakendada diskrimineerimisvastaseid ja vähemuste õigusi käsitlevaid õigusakte.

— Tuleb jätkata vanglatingimuste parandamist.

— Õiguskaitseasutuste poolset halba kohtlemist tuleb ennetada ja sellega tegeleda.

— Tuleb tagada puuetega laste ja vähemusrühmadesse kuuluvate laste kaasamine tavaharidussüsteemi ning korraldada ümber lastehooldussüsteem.

— Tuleb edendada jätkuvalt vähemuste integreerumist ja rahvusrühmade vahelisi häid suhteid.

— Tuleb jätkata koostööd valitsusväliste organisatsioonidega valitsuse ja omavalitsuste tasandil.

Piirkondlikud küsimused ja rahvusvahelised kohustused

— Tuleb hõlbustada nende pagulaste integreerumist, kes otsustavad mitte tagasi pöörduda; rakendada pagulasi käsitlevat riigi strateegiat osana laiemast sotsiaalse kaasatuse ja sotsiaalse integreerumise strateegiast.

— Tuleb jätkata piirkondlike koostöölepingute rakendamist.

Majanduslikud kriteeriumid

— Tuleb tugevdada makromajanduslikku stabiilsust eelarvekohanduste ja konsolideerimise jätkamise abil, et vähendada väliskaubandusbilansi puudujääki.

— Tuleb tõhustada valitsemissektori kulutusi, eelkõige parandades eelarvemenetlust ja finantsjuhtimist kesk- ja kohalikul tasandil; suurendada eelarve koostamise ja täitmise suutlikkust prioriteetide seadmise võimaldamiseks.

— Järkjärgulise liberaliseerimise kaudu tuleb tagada paindlikum tööturg.

— Tuleb tugevdada ettevõtluskeskkonda, et edendada erasektori ja tööhõive arengut; eelkõige lihtsustada kaubanduseküsimustega seotud kohtumenetlusi, eriti pankrotijuhtumite puhul.

— Tuleb alustada integreeritud teaduspoliitika kujundamist ning rakendamist teadus- ja arendustegevuse toetamiseks.

Euroopa standardid

Siseturg

Kapitali vaba liikumine

— Kapitali ja maksete liikumine tuleb täielikult liberaliseerida vastavalt ELi põhimõtetele.

Kaupade vaba liikumine

— Tuleb arendada edasi standardimist, eriti Euroopa standardite kasutuselevõtmise teel; jätkata uuel ja üldisel lähenemisviisil ning vanal lähenemisviisil põhinevate direktiivide ülevõtmist; kehtestada acquis’le vastav turujärelevalvestruktuur.

Toll ja maksustamine

— Tuleb tagada Montenegro tolli ja maksustamist käsitlevate õigusaktide jätkuv ühtlustamine acquis’ga ning suurendada veelgi haldussuutlikkust tollialaste õigusaktide rakendamiseks ning võitluseks korruptsiooni, piiriülese kuritegevuse ja maksudest hoidumise vastu.

— Tuleb suurendada läbipaistvust ning tõhustada teabevahetust Euroopa Liidu liikmesriikidega, et hõlbustada maksudest hoidumist ja maksustamise vältimist takistavate meetmete jõustamist.

— Tuleb luua läbipaistev teabevahetus ELi liikmesriikidega ning Euroopa Ühenduste Komisjoniga, et tugevdada maksupettust, maksudest hoidumist ja maksustamise vältimist takistavate meetmete jõustamist.

Konkurents

— Tuleb jätkata konkurentsiameti ja selle tegevuse sõltumatuse tõhustamist.

— Tuleb jätkata riigiabi raamistiku tugevdamist ja korraldada riigiabi järelevalve vastavalt stabiliseerimis- ja assotsieerimislepingu nõuetele.

Riigihanked

— Tuleb jätkata riigihangete korra tugevdamist, sealhulgas kommunaalteenuste sektoris ja seoses kontsessioonidega, jätkates siseriiklike õigusaktide ühtlustamist acquis’ga ja suurendades riigihangete ameti, järelevalveasutuse ja lepingutega tegelevate üksuste haldussuutlikkust.

— Tuleb jätkuvalt tagada menetluste täielik läbipaistvus lepingu maksumusest sõltumata ning välistada diskrimineerimine Montenegro ja ELi tarnijate vahel.

Intellektuaalomandiõigus

— Tuleb tagada ELi eeskirjadega samaväärne kaitse tase, ühtlustades siseriiklikud õigusaktid täies mahus ELi intellektuaalomandi õiguste alase acquis’ga ning jätkuvalt suurendades kõigi asjaomaste valitsusasutuste, sealhulgas piirivalve, õiguskaitse- ja kohtuasutuste, haldussuutlikkust.

Finantsteenused

— Tuleb kehtestada finantsinstitutsioonide ning -turgude regulatiiv- ja järelevalveraamistik, mis vastab ELi kehtivale tavale.

Äriühinguõigus

— Tuleb alustada finantsaruandluse nõuete ühtlustamist acquis’ga ja tagada nende tõhus jõustamine.

Tööhõive ja sotsiaalpoliitika

— Tuleb jätkuvalt parandada töö- ja sotsiaalministeeriumi suutlikkust poliitika väljakujundamise ja järelevavelve valdkonnas, keskendudes noorte, naiste ja haavatavate rühmade tööturule integreerimisele ning sotsiaalpoliitika moderniseerimisele; parandada Montenegro tööhõiveteenistuse rakendatud aktiivsete tööhõivemeetmete tulemusjuhtimist.

Valdkondlik poliitika

Tööstus ning väikesed ja keskmise suurusega ettevõtted

— Tuleb tagada väikeettevõtete Euroopa harta täielik rakendamine.

— Tuleb alustada õigusliku mõju hindamist; parandada rahastamisvõimalusi ja arendada ettevõtluse tugistruktuure (klastrid, inkubaatorid, ettevõtlus- ja tehnoloogiapargid).

Põllumajandus ja kalandus

— Tuleb jätkata haldussuutlikkuse suurendamist põllumajanduse ja maaelu arengu poliitika kujundamisel ja rakendamisel; töötada välja maaelu arengu poliitika ja alustada selle rakendamist.

— Tuleb tugevdada toiduohutusalast institutsionaalset suutlikkust; töötada välja toiduainetööstuse ajakohastamise programm, et viia toiduainetööstus vastavusse ELi nõuetega; võtta meetmeid lammaste ning kitsede identifitseerimiseks ja nende liikumise registreerimiseks; võtta meetmeid omamaise taimekasvatuse tõhusa kontrollimise tagamiseks, eelkõige toodete puhul, mille suhtes kehtivad ELi erinõuded.

— Tuleb võtta meetmeid kalanduspoliitika lähendamiseks ELi standarditele, eelkõige ressursside majandamise, järelevalve, kontrolli ning turu- ja struktuuripoliitika valdkonnas.

— Tuleb jätkata nõukogu määruse (EÜ) nr 510/2006 alusel ühenduses registreeritud geograafiliste tähiste ning päritolunimetuste kaitse tagamist; ajakohastada kaitstud geograafiliste tähiste ja päritolunimetuste loetelu vastavalt ELi acquis’ arengule selles valdkonnas.

Keskkond

— Tuleb jätkata Montenegro õigusaktide, eelkõige õhusaastet, veemajandust ja kemikaale käsitlevate õigusaktide ühtlustamist ELi õigusaktide ja standarditega.

— Tuleb alustada maakasutuskava ja üldise keskkonnakaitsestrateegia rakendamist; alustada säästva arengu strateegia ja muude valdkondlike strateegiate (rannikuala integreeritud majandamine, bioloogiline mitmekesisus, kliimamuutused) rakendamist; tagada elujõuline finantsraamistik keskpika perioodi ja pikaajalise keskkonnakaitsepoliitika rakendamiseks.

— Tuleb ratifitseerida Kyoto protokoll ja alustada selle rakendamist.

— Tuleb jätkata keskkonnaplaneerimise, lubade väljaandmise, kontrollimise, seire ja jõustamise, samuti projektijuhtimise eest vastutavate ministeeriumite ja asutuste haldussuutlikkuse tugevdamist.

Transpordipoliitika

— Tuleb parandada suutlikkust, sealhulgas ulatuslike investeeringuprojektide ettevalmistamisel; jätkuvalt näha ette piisavalt vahendeid transpordi infrastruktuuri ja asutuste töös hoidmiseks.

— Tuleb täita Rahvusvahelise Mereorganisatsiooni konventsioonidest tulenevaid rahvusvahelisi kohustusi ja parandada meresõiduohutust vastavalt Pariisi vastastikuse mõistmise memorandumile.

Energeetika

— Tuleb vastu võtta keskkonnasäästliku energiapoliitika pikaajaline strateegia ja seda rakendada.

— Jätkuvalt tuleb täita kõnealuses valdkonnas võetud piirkondlikke ja rahvusvahelisi kohustusi, pidades silmas konkurentsivõimelise piirkondliku energiaturu loomist.

— Tuleb ühineda selliste rahvusvaheliste tuumaohutuse konventsioonidega, mille lepinguosaline on Euratom.

Infoühiskond ja meedia

— Tuleb lõpule viia ELi 2002. aasta elektroonilise side raamistiku ülevõtmine siseriiklikusse õigusesse.

— Elektrooniliste sidevõrkude turul tuleb luua konkurents, mille aluseks on õigusaktide progressiivne rakendamine, konkurentsi soodustavate meetmete kohaldamine ja võimalike olemasolevate turulepääsu takistuste kõrvaldamine.

— Tuleb säilitada reguleerivate asutuste sõltumatus ning tagada neile oma ülesannete täitmiseks piisavad vahendid ja asjatundlikkus.

— Õigusaktid tuleb täielikult ühtlustada ELi audiovisuaalvaldkonna acquis’ga.

Finantskontroll

— Tuleb töötada välja ja rakendada detsentraliseeritud juhtimisvastutuse ja talitluslikult sõltumatu siseauditi põhimõtted kooskõlas rahvusvaheliselt tunnustatud standardite ja ELi hea tavaga.

— Tuleb tugevdada riigikontrolli tegevussuutlikkust ning tegevuse ja rahastamise sõltumatust.

— Tuleb töötada välja kord ja arendada välja haldussuutlikkus ELi finantshuvide tõhusa kaitse tagamiseks.

Statistika

— Tuleb jätkata usaldusväärse majandusstatistika väljakujundamist; arendada välja institutsionaalne suutlikkus Euroopa standarditele vastavate peamiste statistiliste andmete kogumiseks ja avaldamiseks ettevõtluse, tööturu ja rahvamajanduse arvepidamise valdkonnas.

— Kohalik omavalitsus tuleb täielikult liita valitsemissektori eelarvesse.

Õigus, vabadus ja turvalisus

Viisad, piirikontroll, varjupaigaõigus ja ränne

— Tuleb välja arendada tehniline infrastruktuur ja personali suutlikkus integreeritud piirihalduspoliitika rakendamiseks, tugevdades sealhulgas piiripolitseid ja tolliasutusi; lihtsustada piiriületust, luues selleks uusi piiripunkte.

— Tuleb jätkata viisapoliitika ühtlustamist ELi õigusaktide ja tavaga.

Uimastid

— Tuleb tõhustada asutustevahelist ja rahvusvahelist koostööd ning parandada politseiasutuste suutlikkust organiseeritud kuritegevuse vastase võitluse valdkonnas.

Politsei

— Tuleb jätkata ümberkorraldusi; tagada vastutus; korraldada ümber politsei väljaõpe; tagada koostöö õiguskaitseorganite vahel.

Võitlus organiseeritud kuritegevuse ja terrorismiga

— Tuleb välja töötada tõhus tunnistajakaitsesüsteem, mis hõlmab ka piirkondlikke elemente.

— Tuleb tugevdada majandus- ja finantskuritegevuse (sealhulgas rahapesu ja rahavõltsimine), pettuse ning korruptsiooni vastast võitlust ja parandada asjaomaseid õigusakte.

— Tuleb hõlbustada ELi liikmesriikidest organiseeritud kuritegevuse vastase võitlusega tegelevate asjaomaste riigiasutuste juurde lähetatud kontaktametnike tööleasumist; rakendada Palermo konventsiooni ning selle rahvusvahelist organiseeritud kuritegevust käsitlevaid protokolle ja majandus- ning finantskuritegusid käsitlevaid rahvusvahelisi standardeid.

— Tuleb suurendada haldus- ja kohtusüsteemi suutlikkust, et rakendada karistusseadustikku organiseeritud kuritegevuse suhtes; jätkata siseministeeriumi organiseeritud kuritegevuse vastase võitluse üksuse tugevdamist ja tagada kõigi õiguskaitseasutuste tegevuse kooskõlastatus, sealhulgas arendades edasi kriminaalluurealast suutlikkust.

— Tuleb tugevdada majandus- ja finantskuritegevuse, sealhulgas sularaha ja muude maksevahendite võltsimise vastast võitlust ning suurendada institutsionaalset ja haldussuutlikkust kõnealuste väljakutsetega tegelemiseks.

Isikuandmete kaitse

— Tuleb tagada andmekaitsega tegeleva järelevalveasutuse sujuv tegevus.

— Tuleb tagada ametiasutuste ja eelkõige õiguskaitseasutuste haldussuutlikkus isikuandmete kaitset käsitlevate õigusaktide rakendamisel.

4. PROGRAMMITÖÖ

Stabiliseerimis- ja assotsieerimisprotsessi raames antakse ühenduse abi Lääne-Balkani riikidele olemasolevate rahastamisvahendite raames, eelkõige vastavalt nõukogu 17. juuli 2006. aasta määrusele (EÜ) nr 1085/2006, millega luuakse ühinemiseelse abi rahastamisvahend. (2) Montenegro võib seega saada toetust mitme riigi osalusega ja horisontaalsetest programmidest.

5. TINGIMUSLIKKUS

Lääne-Balkani riikidele antava ühenduse abi tingimuseks on edasised edusammud Kopenhaageni kriteeriumide täitmisel ning edu käesoleva Euroopa partnerluse konkreetsete prioriteetide täitmisel. Nende tingimuste mittetäitmise korral võib nõukogu võtta asjakohaseid meetmeid määruse (EÜ) nr 1085/2006 artikli 21 alusel. Ühenduse abi suhtes kohaldatakse ka nõukogu 29. aprilli 1997. aasta järeldustes kindlaks määratud tingimusi, mis käsitlevad eelkõige abisaaja kohustust viia läbi demokraatlikke, majanduslikke ja institutsionaalseid reforme.

6. JÄRELEVALVE

Euroopa partnerluse rakendamist kontrollitakse stabiliseerimis- ja assotsieerimisprotsessi alusel kehtestatud mehhanismide kaudu, eelkõige Euroopa Ühenduste Komisjoni esitatavate aastaaruannete abil.

(1) Nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (ELT L 93, 31.3.2006, lk 12).

(2) ELT L 210, 31.7.2006, lk 82.